L’Associació de Diabetis de Burjassot ofereix un concert benèfic, a la Casa de Cultura, el 22 de març
2025-07-24

El dissabte 22 de març serà un dia molt especial per a l’Associació de Diabetis de Burjassot, presidida per Adela Pérez ja que l’entitat burjassotera i l’Associació Valenciana de Diabetis (AVD), han programat un concert benèfic en el qual es recaptaran fons per a la programació d’un campament d’estiu per a xiquetes i xiquets amb diabetis. Esta activitat compta amb la col·laboració de l’Ajuntament de Burjassot, a través de la Regidoria de Sanitat, dirigida per Isabel Mª Mora.

El concert tindrà lloc en la Sala d’Actes de la Casa de Cultura, a partir de les 18.00 hores i el donatiu serà de 3€. Aquelles persones que vulguen col·laborar però no puguen assistir, podran fer-ho a través d’aportacions via BIZUM per a ONG, amb el codi 07354.

El concert benèfic estarà protagonitzat per l’alumnat de cant de l’Escola Liceu Piccolo de Mislata que ha volgut posar el seu granet d’arena en esta acció solidària i tan important per a les xiquetes i els xiquets que pateixen diabetis.

L’Associació Valenciana de Diabetis organitza anualment campaments educatius d’estiu dirigits a xiquetes, xiquets i adolescents amb diabetis. Estos campaments combinen activitats lúdiques i educatives amb l’objectiu de millorar l’autonomia dels participants en la gestió de les seua malaltia. Durant el campament es duen a terme diverses activitats recreatives i formatives i es promou la convivència i el suport mutu entre els assistents, fomentant un ambient d’aprenentatge i diversió.